open-index/open-wikipedia-markdown huggingface dataset:
זנב

[ממוזער|250px|זנב של [סוסים]]
[ממוזער|250px|זנב של [אליגטור אמריקאי]]
ה**זנב** הוא חלק גמיש בגופם של בעלי חיים, היוצא בחלקו האחורי. זנב מאפיין בעיקר בעלי חוליות, אצלם מהווה את קצה עמוד השדרה, וקיים גם אצל חלק מחסרי החוליות, למשל עקרבים.

## תפקיד
* מתן יציבות, למשל אצל חתול.
* שחייה, למשל אצל תנינאים.
* גרוש זבובים, למשל אצל פרה.
* אחיזה נוספת, למשל אצל קוף עכביש שחור ראש.
* הגנה, הזנב יכול לשמש כשוט ולעיתים, כגון אצל אנקילוזאוריים, הוא מצויד  בכלי נשק בקצהו: במעין אלת עצם או בדוקרניים.
* מילוט, למשל אצל לטאות (כמו השממית), אשר במצב מצוקה מנתקות את זנבן המפרפר ומותירות אותו ביד הלוכד. לטאה כזו מגדלת זנב חדש לאחר מכן, הנופל באיכותו מן הזנב המקורי.
* תקשורת, למשל אצל איילה, המאותתת בזנבה לעופריה לעקוב אחריה בסבך. רוב החתולים מביעים עצבנות בטלטלם את זנבם, אף כי יש יוצאים מן הכלל. חתולים סומרים את זנבם כדי להראות מפחידים יותר. כלב מבוית מביע שמחה בכשכשו בזנבו. גם שועלים שבויתו החלו לכשכש בזנבם לגילוי שמחה.
* ויסות חום, אצל החולדה, בנוסף ליציבות משמש הזנב כאיבר לוויסות חום. זנב החולדה חסר פרווה ועמוס בכלי דם ובכך מאפשר לה לשחרר חום גוף ולהצטנן בימים חמים.

### תפקיד הזנב בתעופה
לזנב תפקיד חשוב בתעופתם של עופות. במהירויות נמוכות מגביר הזנב את העילוי. הזנב גם מפחית את המערבולות של שפת הזרימה, ומשמש להיגוי וייצוב.

## שימושים לזנבות ביד האדם
האדם צד בעלי חיים, כמו שועלים, כדי להתהדר בזנבותיהם ולהשתמש בהם בתעשיית הפרוות.
שיער זנב סוס משמש לייצור מברשות, מכחולים, קשתות לכלי מיתר דוגמת כינור או קונטרבס ומטאטאים באיכות גבוהה.

## קיצוץ זנב
יש הנוהגים לקצוץ את זנבם של כלבים גזעיים גדולים, כמו רוטווילר. יש ביניהם הטוענים כי נשקפת לכלב סכנת נקיעת עמוד השדרה אם לא יקוצץ זנבו, מכיוון שהוא עלול לחבוט בו בחוזקה רבה מדי. תחרויות יופי של גזעים מסוימים מחייבות קיצוץ הזנב. במדינות מסוימות מוגדר קיצוץ זנב של בעלי חיים כהתעללות, ונאסר על פי חוק.

## גלריה

קובץ:Lemur catta2.jpg|זנב של למור זנב-טבעת
קובץ:Sheep in Pretoria SA.jpg|כבשה עם אליה
קובץ:Greater Sage-Grouse (8694360110).jpg|שכווי הלענה
קובץ:Flickr - Rainbirder - Sassy Lassy.jpg|נמר
קובץ:Scorpio palmatus.jpg|עביד צהוב
קובץ:Buckelwal Schwanzflosse.jpg|לווייתן גדול-סנפיר
קובץ:Quetzal4.jpg|קצאל זכר
קובץ:Snake.usuhs.jpg|זנב העכסן
קובץ:Pfau imponierend.jpg|זנב של טווס זכר


## ראו גם
* זנב שור
## קישורים חיצוניים

* 
* 
* 
* 

## הערות שוליים

קטגוריה:זואוטומיה
ניר פורז

[שמאל|ממוזער|250px|גן הנצחה ב[יהוד לזכרם של נחשון וקסמן וניר פורז]]
**ניר פורז** (14 במאי 1971 – 14 באוקטובר 1994) היה קצין צה"ל ששירת בסיירת מטכ"ל ונהרג במבצע החילוץ של נחשון וקסמן שנחטף בידי חמאס. על פעולתו במסגרת החילוץ זכה פורז לצל"ש הרמטכ"ל.

## קורות חייו
פורז נולד ב-14 במאי 1971 למתיה ומעוז פורז. אביו מעוז היה טייס חיל האוויר שנהרג במלחמת יום הכיפורים, בעת שבנו היה בן שנתיים וחצי. פורז גדל והתחנך ברמת השרון. הוא למד בבית הספר היסודי "גולן" ובתיכון רוטברג בעיר. לפי נוהלי צה"ל, לא יועד פורז לשירות ביחידה קרבית, אך הוא בחר במסלול קרבי, והתנדב לסיירת מטכ"ל. לאחר טירונות צנחנים במחזור גיוס אוגוסט 89 עבר מסלול הכשרה מלא כלוחם ביחידה. עם תום המסלול יצא לקורס קצינים. עם סיום הקורס שב לסיירת מטכ"ל כמפקד צוות. בין היתר השתתף פורז ב-21 במאי 1994 במבצע עוקץ ארסי בו נחטף מוסטפא דיראני מביתו שבלבנון.

## ניסיון החילוץ בביר נבאלא
ביום שישי, 14 באוקטובר 1994, נודע לשירות הביטחון הכללי כי נחשון וקסמן, חייל צה"ל שנחטף חמישה ימים קודם לכן, נמצא בביר נבאלא שמצפון לירושלים. ראשי מערכת הביטחון החליטו על פעולת חילוץ.

בעת החטיפה היה פורז בחופשה לקראת שחרורו מצה"ל ויציאה ללימודים, והוחזר מחופשתו כדי לפקד על הכוח שיועד לפרוץ לבית בו הוחזק החייל החטוף. לאחר שאומתו הפרטים שהתקבלו מהנהג הפלסטיני שהסיע את נחשון וקסמן הוחלט לפרוץ לבית. לאחר רדת החשיכה, בשעה 19:15, ניסה הכוח לפרוץ לבית הדו-קומתי מכמה מקומות באמצעות פיצוץ דלתות הברזל. הפיצוץ לא צלח, הדלתות לא נפרצו, וכתוצאה - המחבלים ירו בווקסמן למוות עם הישמע הפיצוץ. גם פורז עצמו נורה ונהרג עם הפריצה לבית, בראש חייליו.

על פעולת החילוץ זכה ניר פורז בצל"ש הרמטכ"ל לאחר מותו. הובא לקבורה בבית הקברות הצבאי קריית שאול, בחלקה שבה נקבר אביו.

לאחר מותו עסקו אמצעי התקשורת בשאלות מוסריות באשר למדיניות צה"ל בשיבוץ חיילים יתומים כלוחמים. פולמוס דומה התעורר לאחר נפילת טייס הקרב אסף רמון, בנו של אילן רמון.

## הנצחתו
על שמו של פורז נקראו דואתלון בעיר מגוריו רמת השרון, מרכז לחקר נדידת הציפורים בישראל בלטרון, תומכני עורקים של חברת מדינול, כדוגמת נירפלקס, פיוניר, אקסוטניר ועוד. כמו כן, פרויקט "ניר סקול" של אוניברסיטת הרווארד בשיתוף חברת מדינול, שהוא פרויקט פילנתרופי בו משתתפים בני נוער ישראלים, פלסטינים וירדנים. הפרויקט מחולק לשניים: החלק המדעי והחלק החברתי. באמצעות ארבעה מפגשים בני שבוע וחצי במשך שנתיים נפגשים בני הנוער במקומות שונים ברחבי הארץ, בדרך כלל בערים מעורבות, לומדים קרדיולוגיה ואת תולדות הסכסוך הישראלי-פלסטיני.

בעיר יהוד הוקם גן הנצחה לזכרם של פורז ונחשון וקסמן.

ב-2011 נתרם ספר תורה לעילוי נשמתם ולזכרם של ניר ושל אביו מעוז. הכנסת ספר תורה לבית הכנסת בר יוחאי התקיימה ברמת השרון על ידי קהילה ראשית בנוכחות משפחת פורז.

דגם התומכן הראשון של חברת "מדינול", שזכה להצלחה רבה בעולם, נקרא "ניר", על שמו של ניר פורז. גם הדגמים הבאים של החברה כללו בשמם את השם "ניר".

## קישורים חיצוניים

* 
* דואתלון רמת השרון
* תולדות חייו
* .
* 

## הערות שוליים

קטגוריה:אישים הקבורים בבית הקברות הצבאי קריית שאול
קטגוריה:בוגרי בית הספר היסודי גולן (רמת השרון)
קטגוריה:בוגרי תיכון רוטברג (רמת השרון)
קטגוריה:חללי צה"ל
קטגוריה:יתומי צה"ל
קטגוריה:לוחמי סיירת מטכ"ל
קטגוריה:מעוטרי סיירת מטכ"ל
קטגוריה:מעוטרי צל"ש הרמטכ"ל
קטגוריה:קציני צה"ל
קטגוריה:ישראלים שנולדו ב-1971
קטגוריה:ישראלים שנפטרו ב-1994
אמריטסר

**אמריטסר** היא עיר בפנג'אב שבהודו. אוכלוסייתה היא כ-1.5 מיליון נפש והיא שוכנת בצפון מערב הודו, סמוך מאוד לגבול הפקיסטני.

שמה נגזר מסנסקריט: "אמריט סאראס" פירושו "בריכת הנקטר", הנוזל אותו שותים האלים באמונה ההינדואית כדי להישאר בני אלמוות.

באמריטסר נמצא ההארימנדיר סאהיב, עשוי שיש, שנעטר בשנת 1802 בכיפת נחושת מוזהבת, מכאן שמו "המקדש המוזהב", המרכז התרבותי והרוחני של דת הסיקים.

## היסטוריה
אמריצר נוסדה ב-1574 על ידי ראמדאס, הגורו הרביעי של הסיקים.

בימי המהרג'ה הסיקי רנג'יט סינג עקפה אמריטסר את לאהור כעיר החשובה ובירתה של פנג'אב.

אמריטסר התפתחה מכפר קטן למרכז עסקי ומנהלי חשוב כיום, על אם הדרך מצ'אנדיגאר וג'אלאנדר ללאהור בפקיסטן, שעד החלוקה הייתה בירתה ההיסטורית של פנג'אב ושוכנת רק 50 ק"מ מערבה ממנה.

### טבח אמריטסר

ב-3 באפריל 1919, נורו למוות 379 מפגינים ונפצעו כ-1,200 נוספים בידי הצבא הבריטי לאחר שנלכדו בכיכר ללא אפשרות יציאה.

### מבצע כוכב כחול

במהלך מבצע "כוכב כחול" ביוני, 1984, נהרגו למעלה מ-400 איש בהסתערות צבא הודו על מיליטנטים סיקים בראשותו של ג'ארנייל סינג בהינדרנוואלה שהתבצרו במקדש. הפגיעה הקשה ברגשותיהם הדתיים של הסיקים הייתה מהגורמים שהביאו לרציחתה של אינדירה גאנדי בידי שומרי ראשה (שהיו סיקים).

## כלכלה
נמל תעופה בינלאומי נמצא 11 ק"מ ממרכז העיר. העסקים העיקריים בעיר הם תיירות, שטיחים וטקסטיל, מוצרי אמנות, סחר במוצרים חקלאיים, שירותים והנדסה קלה.

## טקס סגירת גבול ואגה
אמריטסר שוכנת כ-28 ק"מ מגבול ואגה המפריד בין הודו לפקיסטן. מדי יום, נערך טקס סגירת הגבול בנוכחות אלפי צופים. טקס זה הוא אחת האטרקציות התיירותיות הבולטות למבקרים באמריטסר.

## קישורים חיצוניים

* 

* 
* 

## הערות שוליים

קטגוריה:סיקיזם
קטגוריה:ערים קדושות
קטגוריה:אמריטסר
קטגוריה:פנג'אב: ערים
קטגוריה:יישובים שהוקמו במאה ה-16
טראפל

ממוזער|כמהוני שוקולד עם חמאת בוטנים
**כמהוני שוקולד,** או **טראפלים** (מצרפתית: **Truffle**), הם כדורי שוקולד עשירים שהומצאו בצרפת ונקראים על שם פטריית הכמהין בשל הדמיון החיצוני ביניהם. האקדמיה ללשון העברית קראה לשוקולד בשם **כְּמֵהוֹן שׁוֹקוֹלָד**, עקב הדמיון לפטריית הכמהה וגם בשל הטעם המתוק המעורר כמיהה.

## הרכב
הטראפלים עשויים משוקולד מומס מעורב עם שמנת מתוקה (גנאש). לעיתים מוסיפים לתערובת חמאה או חלמונים להענקת מרקם קרמי וגם חומרי טעם שונים כגון ליקרים, קליפות תפוז או לימון, מחיות פרי או אגוזים שונים, תבלינים. 

לאחר שנותנים לתערובת להתקשות מעט, יוצרים ממנה כדורים, אותם אפשר להגיש כמו שהם או לצפות אותם בקקאו, אבקת סוכר או קוקוס טחון, ויש שאף טובלים אותם בשוקולד מטומפרר ולאחר מכן מצפים בקקאו.

## ראו גם
* כדור שוקולד
* גנאש

## קישורים חיצוניים

* סיליה רגב, , באתר nrg
* תגית טראפלס, באתר ynet

## הערות שוליים

קטגוריה:המטבח הצרפתי: קינוחים
קטגוריה:קינוחי שוקולד
חוסיין

**חוסיין** (בערבית: حُسَين) הוא שם פרטי ושם משפחה ממקור ערבי.

קטגוריה:שמות פרטיים ערביים לגברים
קטגוריה:שמות משפחה ערביים
דמוקרטיה אלקטרונית

**דמוקרטיה אלקטרונית**, היא שימוש בטכנולוגיות התקשורת האלקטרונית כמו האינטרנט לחיזוק התהליכים הדמוקרטיים ולסיוע בהגשמת החזון הדמוקרטי של "שלטון העם". דמוקרטיה אלקטרונית מאפשרת לאזרחים גישה אלקטרונית למידע על השלטון (Norris, 2003) ומסמלת מעבר ל"ממשל פתוח" המאפשר לאזרחים לא רק נגישות פסיבית למידע, אלא גם אזרחות אלקטרונית פעילה, eParticipation. דמוקרטיה אלקטרונית פעילה כוללת יידוע האזרחים, ייצוג האזרחים, הצבעה אלקטרונית, התייעצות עם אזרחים ויצירת מעורבות של אזרחים בקבלת ההחלטות של הממשל ובתוכניות ובפעילות השגרתיות של הממשל בנושאי מִנהל תקין, חברה אזרחית, עסקים וארגונים התנדבותיים.

## ראו גם
* דמוקרטיה דינמית
* דמוקרטיה השתתפותית
* דמוקרטיה ישירה

## קישורים חיצוניים
* סיני גז, דמוקרטיה מקוונת, מתוך אתר עמלנט - תקשורת וחברה ג'
*דמוקרטיה באינטרנט (מתוך אתר דעות)
* 
* שאול שארף, "דמוקרטיה היברידית: טכנולוגיה אינטרנטית בשירות הדמוקרטיה", **[[מעשי משפט]]** יב, 307 (2021)
* 

אלקטרונית
אלכסון ראשי

באלגברה ליניארית, **האלכסון הראשי** של מטריצה ריבועית הוא האלכסון שמתחיל מהפינה השמאלית העליונה של המטריצה עד לפינה הימנית התחתונה. לפיכך, האיבר \ A[i,j] של המטריצה, שייך לאלכסון הראשי אם ורק אם \ i=j.

## דוגמה
במטריצה הבאה, המספרים 1, 4 ו-5 נמצאים על האלכסון הראשי:
:\begin{bmatrix}
1 & 0 & 0\\
0 & 4 & 0\\
0 & 0 & 5\end{bmatrix}

מטריצה כזו, שבה כל האיברים מחוץ לאלכסון הראשי הם אפסים, נקראת מטריצה אלכסונית. מטריצה אלכסונית אפשר לרשום בקיצור \ \operatorname{diag}(1,4,5), כאשר הסוגריים כוללים את איברי האלכסון הראשי, לפי סדרם.

## תכונות
העקבה (Trace) של מטריצה, היא סכום האיברים באלכסון הראשי, כלומר: \mbox{Tr}(A) = \sum_{i=1}^{n}{a_{i,i}} . העקבה היא אינווריאנטית תחת דמיון מטריצות.

## ראו גם
* מטריצה לכסינה
* עקבה
* מטריצת היחידה

## קישורים חיצוניים
* 

קטגוריה:אלגברה ליניארית
ישראל פולק

**ישראל פולק** (29 בדצמבר 1909 – 6 במאי 1993) היה תעשיין איש עסקים ישראלי, מייסד "פולגת", חתן פרס ישראל.

## ביוגרפיה
פולק נולד ב-1910 בעיירה בורשה שבמרמורש (טרנסילבניה) למשפחה שהיו בה אחד עשר ילדים. כשהיה בן 15 עברה משפחתו לגורה הומורולוי שבבוקובינה מסיבות כלכליות. לאחר מכן פולק למד בבית הספר לטקסטיל שבצ'רנוביץ ועבד לפרנסתו במפעל סריגה. בשנת 1935 הקים בצ'רנוביץ מפעל לטקסטיל וב-1937 נשא לאישה את אדית צורף בת גורה הומורה.

לאחר מלחמת העולם השנייה היגר לצ'ילה והצטרף לאחיו, מרכוס, שהיגר לשם לפני המלחמה. יחד עם הגיס הקימו שם מפעל טקסטיל גדול. היה פעיל בקהילה היהודית בצ'ילה, במיוחד בתחום החינוך (הקים בי"ס יהודי) ואף שימש כנשיא הפדרציה הציונית בצ'ילה. אחיו, מנחם פולק, עלה לישראל, ממניעים ציוניים והתיישב עם משפחתו בחיפה.

בשנת 1960 הציע פנחס ספיר, אז שר התעשייה, לישראל פולק להקים מפעל טקסטיל בקריית גת. פולק נענה להצעה והקים את "פולגת", תשלובת הטקסטיל הגדולה ביותר במדינת ישראל.
בסוף 1960 הוחלט להקים את פולגת טקסטיל ודב פולק, אחיינו של ישראל ובנו של מנחם, אז בן 26, יצא לגרמניה לצורך רכישת ציוד טכני מתקדם. במאי 1961 החלה בניית המפעל וב-1964 נפתחה פעילותה של פולגת טקסטיל.
תחילה תרם ישראל פולק לתשלובת כמשקיע חוץ, אך לאחר שעלה לישראל ב-1966 שימש כמנכ"ל התשלובת. התשלובת נקראה "פולגת" על שמו ועל שם קריית גת.

לאחר עלייתו לישראל היה פעיל בתחומים רבים והיה ממייסדי חברת "כלל תעשיות". בשנת 1970 הקים את חברת "בגיר" לייצור בגדי גברים כחברת בת של פולגת. אחר כך הוקמו עוד שתי חברות בת, "אומן" מפעל לסריגים ו"ליגת" מפעל לבגדי ספורט. פולק היה בין יזמי הקמת מתחם בית הטקסטיל בתל אביב כמרכז של תעשיית הטקסטיל בישראל.

בפברואר 1988 מכר את השליטה בפולגת לחברת כלל תעשיות, אך המשיך לשמש כיושב ראש התשלובת.

בשנת 1977 זכה פולק בפרס התעשייה בקטגוריית הטקסטיל.
בשנת 1979 הוענק לו פרס הרצל מטעם עיריית הרצליה, על תרומתו הבולטת בתחום הציונות. בשנת 1990 קיבל את פרס ישראל על תרומתו לחברה ולמדינה.
זכה בתואר דוקטור לשם כבוד מאוניברסיטת תל אביב (1983), מאוניברסיטת בר-אילן (1988) ומן האוניברסיטה העברית (1992).

ישראל פולק נפטר בשנת 1993 והותיר אחריו את רעייתו, רחל, לה נישא בשנת 1980, לאחר שאשתו אדית נפטרה בשנת 1975.

## הנצחה
המכללה לאמנות בשכונת כרם ישראל בתל אביב נפתחה ב-1997 ונקראה על שמו.

על שמו נקראה שדרה בעיר קריית גת.

קרן על שמו מחלקת מלגות לדוקטורנטים מן הפריפריה באוניברסיטת בר-אילן.

## ספרו
* **בתקופה סוערת**, אוטוביוגרפיה, הוצאת כתר, 1988
## קישורים חיצוניים
* פרטים, באתר מוזיאון ישראל
* ביוגרפיה, באתר קרן ההרצאות של הטכניון
* 

## הערות שוליים

קטגוריה:תעשיינים ישראלים
קטגוריה:אנשי עסקים ישראלים
קטגוריה:זוכי פרס ישראל על תרומה מיוחדת לחברה ולמדינה
קטגוריה:זוכי פרס התעשייה
קטגוריה:זוכי פרס הרצל (הרצליה)
קטגוריה:משיאי משואה ביום העצמאות: 1980
קטגוריה:מקבלי תואר דוקטור לשם כבוד מאוניברסיטת תל אביב
קטגוריה:מקבלי תואר דוקטור לשם כבוד מאוניברסיטת בר-אילן
קטגוריה:מקבלי תואר דוקטור לשם כבוד מהאוניברסיטה העברית בירושלים
קטגוריה:פולגת
קטגוריה:ישראלים ילידי רומניה
קטגוריה:יהודים מבוקובינה
קטגוריה:עולים בשנות ה-1960
קטגוריה:קריית גת: אישים
קטגוריה:אישים הקבורים בקריית גת
קטגוריה:ישראלים שנולדו ב-1909
קטגוריה:ישראלים שנפטרו ב-1993
912

## אירועים
* 18 ביולי – שביט האלי מגיע לפריהליון

## נולדו

## נפטרו

* 30 בנובמבר- אוטו הראשון, דוכס סקסוניה (נולד ב-851)

## לוח שנה

## קישורים חיצוניים
טבור

**טבור** (בסלנג: **פּוּפּיק**, שאול מרוסית דרך היידיש; נקרא גם **קורקבן**) הוא אזור במרכז הבטן שבו פני השטח אינם בגובה שווה לשאר האזור.

## אופן היווצרות הטבור
כאשר העובר נמצא ברחם אמו הוא מחובר לשליה באמצעות חבל הטבור, המספק לו את צרכיו ואת חומרי הבניין שהוא נזקק להם. לאחר הלידה חותכים את חבל הטבור, והוא נותר כמין גלד באזור. כשבועיים אחרי הלידה נושר הגלד ונשארת גומה - הטבור.

מבחינה צורנית, מקובל לדבר על קיומן של שתי צורות עיקריות האפשריות לטבור: "שקוע" או "בולט". כמו כן, ישנה חלוקה לצורות משנה כגון "פונה ימינה" או "פונה שמאלה" וכדומה. הסיבות לקבלת צורת טבור אחת או אחרת אינן ברורות. כמו כן, לא נמצא הבדל בין צורות טבור נשיות לצורות גבריות. ישנה טענה כי צורת הטבור יכולה להוות מזהה ייחודי כמו טביעת אצבעות.

## הטבור באופנה
[250px|שמאל|ממוזער|טבור עם תכשיט [פירסינג]]
במהלך התקופה שבה נהגו להשאיר את הבטן מכוסה לא הייתה כל אופנה לטבור, אך מרגע שהופיעו חולצות הבטן והמנהג לחשוף אותו התפתחה אופנה סביבו.
יש המעטרים את טבורם עם פירסינג או עם קעקוע סביבו. אפשרות נוספת היא ניתוח פלסטי לשינוי צורתו של הטבור כדי שיראה כמו שבעליו רוצים.

לעיתים מצטברים סיבי בגדים ותאים מתים בטבור, תופעה הקרויה מוך טבורי.

## ראו גם
* מוך טבורי
* דם טבורי
* ראש מדוזה

## קישורים חיצוניים

* 
* 
* 

קטגוריה:בטן
קטגוריה:צילוק
חניף קוריישי

**חניף קוריישי** (באנגלית: **Hanif Kureishi** ביטויי הניף עם ה'; נולד ב-5 בדצמבר 1954) הוא סופר, מחזאי במאי ותסריטאי בריטי. רבות מעבודותיו עוסקות בנושא גזע, גזענות, לאומיות, הגירה ומיניות.

## ביוגרפיה
חניף קוריישי, בן לאב ממשפחת מהגרים מוסלמים מפקיסטן ולאם בריטית לבנה, נולד, גדל והתחנך במחוז קנט שליד לונדון. הוא למד פילוסופיה בקינגס קולג' לונדון. ב-1981 זכה בפרס ג'ורג' דיוויין והתמנה לסופר הבית של תיאטרון רויאל קורט.

עבודתו הידועה ביותר היא המחזה "מכבסה יפהפייה שלי" (1984) העוסק בהומוסקסואל בריטי-פקיסטני, בלונדון של שנות ה-80, עידן תאצ'ר. "מכבסה יפהפיה שלי" היה מאוחר יותר, ב-1985, לסרט מצליח שהיה מועמד לפרס אוסקר על התסריט הטוב ביותר. ב-1988 כתב את התסריט לסרט "סמי ורוזי עושים את זה" שיצא לאקרנים באותה שנה. ב-1991 ביים את הסרט "לונדון הורגת אותי" על פי תסריט פרי עטו. ב-2003 כתב את התסריט לסרט "האמא".

ספר הביכורים שלו, "הבודהה מהפרברים" (1990), זכה בפרס וויטברד היוקרתי על רומן הביכורים הטוב ביותר, והפך לסדרת טלוויזיה מצליחה (1993).

ספרו השני, "האלבום השחור" (1995), הביא לו פרסום עולמי רב. ב-1997 יצא לאור קובץ הסיפורים שלו "אהבה בימי עצב", שמתוכו הוסרט הסיפור "בני הפנאטי".

ב-2001 עובד ספרו "אינטימיות" לסרט קולנוע באותו השם.

## פרסים והוקרה

## מספריו שתורגמו לעברית
***[[הבודהה מהפרברים]]**, הוצאת זמורה-ביתן (1993)
***האלבום השחור**, הוצאת זמורה-ביתן (1997)
***אהבה בימי עצב**, הוצאת זמורה-ביתן (1998)
***כל היום חצות הליל**, הוצאת זמורה-ביתן (2000)
***אינטימיות**, הוצאת זמורה-ביתן (2001)
***הגוף**, הוצאת זמורה-ביתן (2004)
***הכשרון של גבריאל**, הוצאת זמורה-ביתן (2005)
***אוזני בסמוך ללבו**, הוצאת זמורה-ביתן (2006)
* **משהו לספר לך**, הוצאת זמורה-ביתן (2009)

## קישורים חיצוניים

* 

* 
* 
* 

## הערות שוליים

קטגוריה:סופרים אנגלים
קטגוריה:מחזאים אנגלים
קטגוריה:במאי קולנוע בריטים
קטגוריה:בוגרי קינגס קולג' לונדון
קטגוריה:תסריטאי קולנוע בריטים
קטגוריה:מפקדים במסדר האימפריה הבריטית
קטגוריה:אנגלים ממוצא פקיסטני
קטגוריה:בריטים שנולדו ב-1954
משבר התוכנה

**משבר התוכנה** הוא מונח שנטבע כאשר הנדסת התוכנה הייתה תחום חדש שעדיין לא התבסס. משבר התוכנה מתייחס לפער שבין היכולת לפתח תוכנה איכותית באופן שיטתי לבין הגידול המהיר בכוח החישוב. 

ראשיתו של המשבר התוכנה בסוף שנות ה-60, אז הדביקו לראשונה מחירי התוכנה את מחירי החומרה הנדרשת להרצתה. כתוצאה מכך עלתה חשיבותה של התוכנה וכן חשיבותן של דרכים שיטתיות לפיתוח תוכנה איכותית. בארבעים השנים האחרונות של המאה העשרים הוכפל כוח החישוב מדי שנתיים בממוצע (ראו גם חוק מור) והיקף המערכות שניתן לפתח גדל גם הוא בהתאם. לעומת זאת, לא חל גידול דומה ביכולת השיטתית לפיתוח תוכנה, ומידת ההצלחה בפרויקטים לפיתוח תוכנה גדלה רק באחוזים בודדים, והיא עומדת, נכון לתחילת המאה ה-21 על כ-34%. משנות ה-80 ואילך, ברוב התחומים בהם עוסקת הנדסת תוכנה, הגורם העיקרי המגביל את פיתוח התוכנה הוא האנושי, ולא מהירות או ביצועי המחשבים. נכון לתחילת המאה ה-21, נתגלה שככל שהיקף הפרויקט גדול יותר, כך קטנים סיכויי הצלחתו.
 
## משבר התוכנה לאורך השנים
לאורך השנים הוצעו דרכים רבות להתמודדות עם משבר התוכנה. רשימה חלקית של הפתרונות שנוסו: כלים, שפות תכנות, שפות מידול, פרדיגמות תכנות חדשות, שיטות פורמליות, ניהול שינוי, ניהול פרויקטים, ארכיטקטורה, מתודולוגיות, בדיקות ועוד. חלק מהדרכים שנוסו הועילו, והפכו לטכניקות מקובלות בענף (כמו ארכיטקטורה, תכנות מובנה ותכנות מונחה עצמים), אחרות נמצאות בשימוש אך במידה קטנה והולכת (כמו מתודולוגיית מפל-המים), ורבות אחרות לא שרדו את מבחן הזמן ונעלמו, ובמקומן הוצעו דרכים אחרות.

## משבר התוכנה בפתח המאה העשרים ואחת
נכון לתחילת המאה העשרים ואחת, מצבו של תחום הנדסת התוכנה טוב יותר ממצבו בסוף שנות ה-60, אך הוא עדיין רחוק מרחק רב ממצבן המבוסס של דיסצפלינות ההנדסה האחרות. פרויקטים מוצלחים לפיתוח תוכנה, דהיינו, שסיפקו תוכנה המשמשת את המזמין ולא חרגו מלוחות התקציב והזמנים, עדיין מהווים רק כשליש מסך כל הפרויקטים לפיתוח תוכנה בעולם. 

חברת הייעוץ סטנדיש גרופ סוקרת את תחום הנדסת התוכנה באופן שוטף ומפרסמת מעת לעת סטטיסטיקות שונות באשר למצבו. להלן עיקרי הדוח לשנת 2003:

* רק 34% מהפרויקטים לפיתוח תוכנה מסתיימים בהצלחה ובזמן. 
* 15% מהפרויקטים לפיתוח תוכנה נכשלים כמעט מיד עם תחילת הפיתוח.
* 51% מהפרויקטים נקלעים לבעיות ומסתיימים בחריגה משמעותית מתקציב הפיתוח, חריגה מלוחות הזמנים, ואיכות תוצר ירודה.
* בפרויקטים הנמסרים לאחר חריגה מהתקציב, עלות החריגה הממוצעת היא כ-43%.
* רוב הפרויקטים הנמסרים מחייבים שינויים משמעותיים לאחר המסירה.
* בפרויקטים המסתיימים בהצלחה, רק 52% מתכונות המוצר שנדרשו במקור מיושמות. מתוכן, רק במחצית התכונות נעשה שימוש בפועל.

בענף הנדסת התוכנה מקובל כיום שאין בנמצא "תרופת פלא" למצבו של התחום, והשינוי יבוא על ידי שיפורים קטנים ומתמשכים (קָאיזֶן) בכל תחומי הנדסת התוכנה.

## ראו גם
* חוק מור
* חוק וירת
* הנדסת תוכנה

## לקריאה נוספת
* פרד ברוקס, "ללא מטה קסם: מהות ומקריות בהנדסת תוכנה" (גרסה עברית של No Silver Bullet), **[[מעשה חושב (איל"א)|מעשה חושב]]**, אוגוסט 1987. 
* דוד הראל, "בליעת מטה הקסם: לקראת עתיד ורוד בפיתוח מערכות", **[[מעשה חושב (איל"א)|מעשה חושב]]**, נובמבר 1992.

## קישורים חיצוניים
* 

## הערות שוליים

קטגוריה:הנדסת תוכנה
הוליזם

**הוליזם** (מיוונית: **όλος**; שלם, כולל) הוא הרעיון שתכונות מערכת לא  יכולות להיקבע או להיות מוסברות אלא רק על ידי סך כל המרכיבים שלה. המילה, יחד עם התואר **הוליסטי**, נטבעו על ידי יאן סמאטס בתחילת שנות ה-20 של המאה ה-20. במילון אוקספורד, סמאטס מגדיר את ההוליזם כ"נטייה בטבע ליצור שלם שהוא גדול מסכום חלקיו על ידי אבולוציה יצירתית". 

הוליזם מוגדר לעיתים כהיפוכו של הרדוקציוניזם, למרות שתומכי הרדוקציוניזם המדעי טוענים כי מוטב להתייחס אליו כאל היפוכו של הרדוקציוניזם התאוותני. אפשר להנגיד אותו גם עם אטומיזם. כמה מבקרים טוענים שהוליזם הוא ניסיון למיזוג בין רעיון הבריאתנות לבין רעיון האבולוציה. 

התחום של חשיבה מערכתית התפתח בשנים האחרונות כדי להתמודד עם מספר גדול של נושאים תוך שימוש במושגים הוליסטיים.

ישנם מושגים נוספים בתחום כגון: עיצוב הוליסטי, ואדריכלות הוליסטית.

## ראו גם
* רפואה הוליסטית
* פסיכולוגיה אינדיבידואלית

## קישורים חיצוניים

*  (בעברית בעיקר, מרבית הספרים מתורגמים)
* 
* 

קטגוריה:מונחים בפילוסופיה
קטגוריה:תאוריות חברתיות
רפואה הוליסטית

**רפואה הוליסטית** [מהמילה היוונית "*όλoς*" ("הולוס" ביוונית עתיקה, "אולוס" ביוונית מודרנית], "שלם" או "כולל") או **רפואה כוללנית** הוא שם כולל לגישות ברפואה האלטרנטיבית, המדגישות את הצורך בבחינת גופו, רגשותיו, אופן חשיבתו וסביבתו של החולה ככלל, ולא רק את האיבר הבודד או את התפקוד המובחן. ברפואה ההוליסטית מושם דגש מיוחד על טיפול עצמי ורפואה עצמית, אורח חיים בריא, אכילה נכונה, הרגלי שינה נכונים, נשימה נכונה, שהות באוויר הפתוח, הימנעות מסיכונים או ממצבי מתח מיותרים, וכן הלאה. 

המונח "רפואה הוליסטית" נולד ב-1981. את היסודות הפילוסופיים שעליהם מושתתת הרפואה ההוליסטית ניתן למצוא בפילוסופיה היוונית, כגון אצל אפלטון, המציג בכתביו גישה הוליסטית אשר בדומה לאלו הנפוצות כיום – מותחת גם היא ביקורת על הרפואה דאז (הרפואה ההיפוקראטית) ומבקשת לגדור את תחומהּ. בדיאלוג 'כרמידס' מסביר סוקרטס לכרמידס הצעיר ש"זאלמוכסיס מלכנו, שהוא אלוהים, אומר, שכפי שאין ניגשים לריפוי עיניים בנפרד מהראש, ולא לריפוי ראש בנפרד מהגוף, כך אין מרפאים גוף בנפרד מהנשמה, וזאת גם הסיבה שמעיני רופאים יוונים נעלמות מחלות רבות, משום שמזניחים הם את הדבר השלם שלו יש לדאוג, ואם איננו כשורה, אי אפשר שהחלק יהיה כשורה". עם זאת, הפופולריות הרבה של הרפואה ההוליסטית באה לה רק בשלהי המאה העשרים, כשרבים מרחיבים את משמעותה המקורית – אורח חיים בריא – למיני רפואה מדעיים ולא מדעיים רבים, כשבתחומי ריפוי הוליסטי רבים נתפשת הרפואה ה"מערבית" השגורה רק כדרך נוספת של ריפוי, שאינה בהכרח היעילה ביותר. הגישות הקיצוניות יותר רוככו בשנים האחרונות ורבים מן העוסקים ברפואה הוליסטית מכירים היום בתפקיד המרכזי של מדעי הרפואה ה"מערבית" הרגילה ויישומיהם, כשהרפואה ההוליסטית נתפשת פחות כרפואה אלטרנטיבית ויותר כ"רפואה משלימה".

## רפואה "מערבית" ורפואה הוליסטית
בין רבים מהעוסקים ברפואה הוליסטית לרופאים קונבנציונליים נוצרו מתחים רבים. העוסקים ברפואה הוליסטית ביקרו את הרפואה הקונבנציונלית על התמקצעות היתר והתעלמותה כביכול מתפקודו של האדם כמכלול והתמקדות היתר שלה, לטענתם, בתסמינים ובמחלות כחזות הכל, ובגישה הפולשנית שלא לצורך המקובלת בה. רופאים בגישה המקובלת, לעומתם, הצביעו על־כך שבחלק ניכר משיטות הרפואה ההוליסטית לא זכו שיטות הריפוי לביסוס מחקרי, ועל כן השפעתם, אם בכלל הייתה כזו, נובעת מאפקט הפלצבו; וכן כי חלק ניכר משיטות האבחון ההוליסטיות (כמו גרפולוגיה או אסטרולוגיה) אינן בעלות ערך אבחוני של ממש. כמו כן, הביקורת על ההתעלמות מתפקודו של האדם כמכלול אינה במקום כיוון שהרפואה הקונבנציונלית מאז ומתמיד משלבת גישה הוליסטית ואינטגרטיבית, במקביל למגמה להתמקצעות והפרדה לענפים רבים.

## ראו גם
*הוליזם
*רפואה אלטרנטיבית
*תחלואה נלווית
*מחלה פסיכוסומטית

## קישורים חיצוניים

## הערות שוליים

קטגוריה:רפואה אלטרנטיבית
Ride the Lightning

**Ride the Lightning** (תרגום חופשי: לרכוב על הברק) הוא אלבום האולפן השני של להקת ההבי מטאל האמריקאית מטאליקה, אשר יצא ב-27 ביולי 1984, על ידי חברת התקליטים העצמאית Megaforce Records . האלבום הוקלט תוך שלושה שבועות עם המפיק פלמינג ראסמסן באולפני Sweet Silence בקופנהגן, דנמרק. הציור המופיע על גבי עטיפת האלבום, המבוסס על קונספט של הלהקה, מתאר כיסא חשמלי שנפגע מברק הזורם מהלוגו של הלהקה. הכותרת נלקחה מקטע ברומן "העמדה" שכתב סטיבן קינג, שבו דמות משתמשת בביטוי כדי להתייחס להוצאה להורג באמצעות כיסא חשמלי.

## ניתוח מוזיקלי וטקסטואלי
המוזיקה באלבום עצובה וקודרת בחלקה, ובנוסף פחות מהירה וטכנית מהמוזיקה של "Kill 'Em All". כמו כן, ישנו פחות דגש על סולואים. מאפיין שחוזר על עצמו כמעט בכל שירי האלבום הוא התחלה מלודית ואז מעבר חד לקצב-ת'ראש כבד.
הפתיחה של השיר הראשון, Fight Fire with Fire ("הילחם באש בעזרת אש"), היא לא רק מלודית אלא אף אקוסטית.

Ride the Lightning הוא אלבום מגוון ביותר מבחינת התכנים שלו. הדובר בשיר הנושא, הוא אסיר נידון למוות המספר על חוויית ההוצאה להורג בכיסא החשמלי. ה"ברק", אפוא, המופיע בשם האלבום והמצויר על העטיפה, אינו אלא החשמל של הכיסא. מתבקשת ההשוואה לשיר Hallowed Be Thy Name של להקת ההבי מטאל האנגלית איירון מיידן, אשר התפרסם שנתיים קודם לכן, וגם בו הדובר הוא אסיר הנידון למוות. אך בעוד שאצל איירון המנגינה היא אטית ומינורית והאסיר מתאונן על מר גורלו ומחכה בפחד לביצוע גזר הדין, אצל מטאליקה הקצב הוא מהיר והאסיר מתאר את ההוצאה להורג עצמה כחוויה לכל דבר, ולמעשה מספר עליה בזמן שהוא חווה אותה.

שירים נוספים הבולטים בליריקה מעניינת ומקורית הם For Whom the Bell Tolls, Trapped Under Ice ו-Creeping Death. בזה הראשון הדובר הוא אדם אשר נלכד מתחת לקרח וזועק לעזרה בעודו גוסס, השני הוא שיר אנטי-מיליטנטי (ששמו לקוח מ"למי צילצלו הפעמונים" של ארנסט המינגוויי), ואילו השלישי מספר על מכת בכורות מסיפור יציאת מצרים.

האלבום מכיל שתי יצירות, אשר בניגוד לסגנון של מטאליקה דאז, מאופיינות במלודיה מפותחת:
Fade to Black היא יצירה ארוכה המורכבת משלושה חלקים. הראשון הוא דואט איטי ומלנכולי של גיטרה אקוסטית וגיטרה חשמלית. החלק השני כולל שני בתים והוא מנוגד בסגנונו לחלק הראשון: הוא מהיר, חסר מלודיה וללא גיטרה אקוסטית; והחלק השלישי הוא למעשה סולו מלודי, עצוב וארוך של גיטרה חשמלית. מבחינת התוכן, הדובר בשיר הוא אדם מדוכדך אשר מאס בחיים, כפי שמראות השורות 'Need the end to set me free' ו-'Now I will just say goodbye'.

Call of Ktulu היא יצירה אינסטרומנטלית (ללא מילים) ארוכה, המתאפיינת במלודיה מורכבת ומתפתחת ובהרמוניה רבת עוצמה. היצירה הולחנה על הגיטריסט הראשון של מטאליקה, דייב מאסטיין. זאת אחת מהיצירות האינסטרומנטלית האהובות ביותר של מטאליקה בעיני מעריצי הלהקה. קת'ולהו הוא דמות שטנית בדיונית מסיפוריו של ה.פ. לאבקרפט ושמו של השיר הוא כשמו של אחד מסיפוריו.

## רשימת השמעה

## מבצעים
### מטאליקה
*ג'יימס הטפילד - גיטרה ושירה
*קירק האמט - גיטרה
*לארס אולריך - תופים
*קליף ברטון - גיטרה בס

## נתוני מכירות

## קישורים חיצוניים
* 

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:אלבומי מטאליקה
קטגוריה:אלבומים באנגלית
קטגוריה:אלבומי פלטינה משולשת באוסטרליה
קטגוריה:אלבומי חברת אלקטרה רקורדס
איסט ריבר

[250px|ממוזער|שמאל| מעברי מים בעיר ניו יורק: 1. [הדסון (נהר)|נהר הדסון, 2. **איסט ריבר**, 3. מצר לונג איילנד, 4. מפרץ ניוארק, 5. מפרץ ניו יורק העליון, 6. מפרץ ניו יורק התחתון, 7. מפרץ ג'מייקה, 8. האוקיינוס האטלנטי]]
ממוזער|שמאל|250px|איסט ריבר - תמונת לווין
[ממוזער|שמאל|250px|[פנאי|נופשים לחוף איסט ריבר, בשנת 1921]]
ה**איסט ריבר** (באנגלית: **The East River**; מילולית: הנהר המזרחי) הוא מצר ים בשטח העיר ניו יורק המחבר בין מפרץ ניו יורק העליון למצר לונג איילנד.
המצר מפריד בין לונג איילנד (הרבעים ברוקלין וקווינס) לבין האי מנהטן ורובע הברונקס. חלק ניכר מהסחורות המגיעות לעיר ויוצאות ממנו עובר דרך האיסט ריבר: אם בדרכן צפונה דרך הארלם ריבר לנהר הדסון וממנו, או בדרכן מזרחה אל מצר לונג איילנד ומשם לשווקים באזור, או לאוקיינוס האטלנטי ולשווקים רחוקים יותר. האיסט ריבר הוא גם נתיב לתיירות.

## גשרים ומנהרות
### גשרים
את המצר חוצים שמונה גשרים:
(מצפון לדרום)
* גשר ת'רוגס נק
* גשר ברונקס וייטסטון
* גשר הל גייט
* גשר רוברט פ. קנדי
* גשר האי רוזוולט
* גשר קווינסבורו
* גשר ויליאמסבורג
* גשר מנהטן
* גשר ברוקלין

### מנהרות
שלוש עשרה מנהרות חוצות את איסט ריבר. שתיים מהן - מנהרת ברוקלין בטרי ומנהרת קווינס מידטאון מאפשרות תנועת כלי רכב. מנהרה אחת משמשת את הרכבות המגיעות לתחנת פנסילבניה, ועשר הנותרות הן מנהרות הרכבת התחתית של ניו יורק.

## איים
באיסט ריבר יש מספר איים:
* החלק העליון:
** רייקרז איילנד
** נורת' ברד'ר
** סאות' ברד'ר
* החלק התחתון:
** הוורד והאי רנדל (אוחדו על ידי מילוי הים)
** האי רוזוולט
** או תאנט (בעבר נקרא "בלמונט")
## ראו גם
* גאוגרפיה של מצרים ומפרצים באזור לונג איילנד רבתי

## קישורים חיצוניים

אמנון דירקטור, בריכת השחייה שרוצה לנקות את הנהר בניו יורק, באתר וואלה, 26 ביולי 2021

## הערות שוליים

*
קטגוריה:מצרי ים באוקיינוס האטלנטי
טואול סלנג

שמאל|ממוזער|300px|טואול סלנג מבחוץ
**טוּאול סלנג** (בקמרית: **ទួលស្លែង**) הוא כלא ששימש לעינוי והוצאה להורג של מתנגדי משטר הקמר רוז' בקמבודיה בשנים 1975-1979. הכלא ידוע גם בתור **S-21** (כלא ביטחוני מספר עשרים ואחת). ההערכה היא שבמהלך תקופת שלטון הקמר רוז' נכלאו במקום כ-17,000-16,000 אסירים. כולם, למעט ניצולים בודדים, הוצאו להורג.

ב-2025 טואול סלנג הוכרז כחלק מאתר מורשת עולמית של אונסק"ו בשם אתרי הזיכרון הקמבודיים: ממרכזי דיכוי למקומות של שלום והרהור, הכולל מספר אתרים הקשורים לתקופת משטר הקמר רוז'.

## הכלא
כלא הטואול סלנג הוקם בתוך מבנה בית ספר ישן בשכונת מגורים בפנום פן. בדומה לבתי ספר רבים, הוא בנוי ממספר בניינים בני עד שלוש קומות, שביניהם חצר פנימית רחבה בה עדיין נותרו חלק מהמתקנים ששימשו את בית הספר. באותה התקופה, פנום פן הייתה עיר רפאים כמעט ריקה לחלוטין מאנשים, משום שכל האוכלוסייה הוגלתה על ידי הקמר רוז' לאזורים הכפריים של המדינה. בדרך כלל ההוצאות להורג לא בוצעו בשטח הכלא עצמו, אלא בשטח בשולי פנום פן שכונה בשם "שדות הקטל". 

מתקן זה סווג כסודי ביותר. על מנת לשמור על חשאיותו וכדי למנוע הדלפות ממה שהתרחש שם, נהגו השלטונות להוציא להורג מדי פעם אף את החיילים ששמרו על המתקן, באמתלות שונות של בגידה ושיתוף פעולה עם ה-CIA. על פי התיעוד הכתוב שנותר בכלא, מסתבר שנערכו בכלא ניסויים רפואיים באסירים.

## האסירים

שמאל|ממוזער|250px|כיסא שעליו ישבו האסירים בזמן שצולמו. המתקן שלח פולס חשמלי לראשם כדי לשתק אותם ולמנוע תזוזה בזמן הצילום

צמרת הקמר רוז' הייתה חשדנית ביותר. גם מי שנחשד בחשד קל בחוסר נאמנות, הואשם ב"התנגדות למשטר" והיה עלול לעבור מסכת של התעללויות ואף להיות מוצא להורג. בדרך כלל האסירים הוצאו להורג רק לאחר שנגבתה מהם הודאה בה הם הודו בפשעים שביצעו כביכול. בדרך כלל פרק הזמן המרבי שנדרש לאסיר להודות ב"אשמה" היה כחמישה שבועות של עינויים. זה גם היה זמן השהות הממוצע בכלא מרגע ההגעה ועד לרגע ההוצאה להורג. ממי שהודה נחסכו העינויים, אך לא ההוצאה להורג. אסירים רבים ניצלו את האפשרות הזאת על מנת לחסוך מעצמם את העינויים.

כמעט כל אסיר שהגיע צולם והוכן עבורו תיק חקירה. תיק זה הכיל את צילום האסיר, את פרטי החקירה והעונשים שהוטלו עליו וכן את פרטי "הודאתו" של האסיר. טואול סלנג היה הכלא היחיד, מבין עשרות בתי הכלא ברחבי המדינה, שהתבצעה בו פעולת תיעוד כה מסודרת. שעות מספר לפני נפילת השלטון ניסה מנהל כלא S21 להשמיד את הראיות הכתובות והמצולמות, אך הוא הספיק להשמיד רק חלק קטן מהן.

בכלא S21 שוכנו האסירים "המיוחסים" ביותר. הם היו בדרך כלל בשר מבשרו של המשטר ונחשדו בחוסר נאמנות. חשדנותו הרבה של המשטר גרמה לכך שמספר גדול של קציני צבא בכירים הואשמו בבגידה ונשלחו לטואול סלנג. כמעט בכל המקרים מעצרו של אדם גרר מעצר מיידי של כל בני משפחתו ומקורביו.

## טואול סלנג כיום
כיום משמש המבנה כמוזיאון לתיעוד זוועות משטר הקמר רוז' בקמבודיה ולפעילות המקום ככלא ומתקן עינויים. 

קאנג קק לאו (הידוע בכינוי דוץ'), שניהל את בית הכלא מטעם הקמר-רוז', הועמד לדין בשנת 2008, ובכך היה אחד הבודדים שהועמדו לדין מקרב המשטר.

## קישורים חיצוניים

* 

* אתר המכיל הרבה מאוד מהתמונות והמסמכים שנמצאו בכלא טואול-סלנג אחרי נפילת שלטון הקמר רוז'
* 
* 

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:רצח העם בקמבודיה
קטגוריה:בתי סוהר שהפכו למוזיאונים
קטגוריה:אסיה: בתי סוהר
קטגוריה:מוזיאונים להיסטוריה
קטגוריה:פנום פן
קטגוריה:אתרי הריגה
ניסור האי מנהטן

[שמאל|ממוזער|350px|קצהו הדרומי של האי [מנהטן (בשנת 2006)]]
**ניסור האי מנהטן** הוא פולקלור אורבני המתייחס לעיר ניו יורק.

## ההלצה
על פי הסיפור, מדובר בהלצה שנערכה בשנת 1824, בה הפיץ נגר בשם לוזייר שמועה לפיה בשל הבניינים הנבנים בקצהו הדרומי של האי מנהטן ישקע האי. לוזייר הציע כי ינסרו את האי, יגררו את דרומו לים, יסובבו אותו ב-180° ויחזירו אותו, כך שהבניינים שהכבידו על קצהו של האי ימצאו כעת במרכזו. על פי אחת הגרסאות לאגדה אורבנית זו, ביום שפורסם האירוע בעיתונים נאספו אנשים רבים על מנת לנסר את האי. לוזייר לא הופיע לאירוע, והתחבא מספר חודשים לאחריו בברוקלין.

## התפשטות האגדה
עם השנים הפכה הלצה זו לאגדה אורבנית אשר החלה להופיע בספרים המספרים על ההיסטוריה של העיר ניו יורק מהמחצית השנייה של המאה ה-19. בספרים אלה מוסבר כי האירוע אמנם אינו מוזכר בעיתוני התקופה, אולם היקפם של העיתונים באותה עת היה מוגבל, וככל הנראה בחרו שלא לפרסם הלצה זו.

האירוע מוזכר בספרו של תומאס דה וו (Thomas F. De Voe) משנת 1862, וכן בספרו של הרברט אסבורי  "ברחבי העיר" (All Around The Town) משנת 1934 ובספר שהוצא על ידי המגזין Reader's Digest שנקרא "Scoundrels and Scallywags".

אגדה אורבנית זו זכתה לתפוצה רבה ופופולריות רבה, והיא מוזכרת בספרי היסטוריה רבים ובספרי פולקלור רבים.

## לקריאה נוספת

* Herbert Asbury, *All around town: Murder, Scandal, Riot and Mayhem in Old New York* (1934), Thunder's Mouth Press, 2003
* Edward Robb Ellis, *The Epic of New York City: A Narrative History*, Carroll & Graf Publishers, 2004


## קישורים חיצוניים
* דיון בקיום האירוע באתר אוניברסיטת טמפל
* המקרה באתר historybuff

קטגוריה:תרמיות
קטגוריה:מנהטן
קטגוריה:ניו יורק
קטגוריה:אגדות אורבניות
קטגוריה:מתיחות
לאו דזה

**לָאוֹ דְזה** (בסינית: **[[老]]子**, מילולית: מאסטר זקן), לעיתים **לאו צוּ**, **לאו טְצֵה** או **לאוזי**, אבי תורת הדאואיזם ומגדולי הפילוסופים הסינים. על פי המסורת הסינית חי במאה השישית לפנה"ס.  מיוחסת לו כתיבת הדאו דה ג'ינג, החיבור הראשון של התנועה הדאואיסטית, שהיא אחת משלוש מערכות האמונה הגדולות בסין.
תורתו של לאו דזה תרמה רבות לעיצוב התרבויות הסיניות הקדומות בפרט, ותרבויות המזרח הרחוק בכלל.

## ביוגרפיה
ממוזער|308x308 פיקסלים|לאו דזה רוכב על תאו
לא ידוע כמעט דבר על חייו של לאו דזה, ועצם קיומו ההיסטורי מוטל בספק. על-פי המסורת המקובלת, הוא נולד בכפר קו במחוז חנאן של ימינו, שהיה שייך לממלכת צ'ו, בשלהי תקופת האביב והסתיו (בין 722 ל-481 לפנה"ס). שמו המקורי היה *לי אר* (בפיניין: *Lǐ Ěr*, ובכתב סיני: 李耳), והוא גם זוהה עם הדמות לאו-דן (老聃, *Lǎo Dān*). 
הוא שימש כספרן בספרייה הקיסרית של שושלת ג'ואו, היה מנהל הגנזך ויועצו של הקיסר. האגדה מספרת על פגישה שהתקיימה בינו לבין קונפוציוס, בשעה שזה בא ללמוד את כתבי הספרייה, שבסופה ציין קונפוציוס שלמד יותר משיחתו עם לאו דזה מאשר מהמגילות אותן בא לקרוא.

כאשר הקיסר בחר בקונפוציוס להיות מחוקק האומה החליט לאו דזה לפרוש ולצאת למסע אל הרי ההימלאיה. מששמע הקיסר על עזיבתו העביר הוראה לשומרי הגבולות לעצור אותו ולא לאפשר לו לעבור עד שיכתוב את עיקרי תורתו וכך, בגבול טיבט, עצר אותו השומר, יִין שִׂי, ובמשך שלושה חודשים כתב לאו דזה במחברת כמעט חמשת אלפים סימנים סיניים בעלי משמעויות רבות.

לפי המסורות הדאואיסטיות רצה יִין שִׂי ללמוד מלאו דזה את תורתו, ולכן ביקש ממנו לכתוב את פרטיה. כך כתב ומסר לו לאו דזה את ספר הדרך וספר הסגולה, אשר ידועים כיום כספר אחד: ה"דאו דה ג'ינג". אותו יִין שִׂי למד את הכתבים ונעשה מאוחר יותר לאבי האסכולות הדאואיסטיות המסורתיות.

על אחרית ימיו של לאו דזה מסופר כי רכב על-גבי תאו מים אל-עבר המערב, ומאז לא נודעו עקבותיו. הוא מוצג באומנות לעיתים קרובות כאשר הוא רוכב על תאו.

## דאו דה צ'ינג

חיבורו היחיד של לאו דזה, ה"דאו דה צ'ינג", הוא אוסף של 81 שירים קצרים, המציגים את יסודות התפיסה הדאואיסטית, ועוסקים בהתנהגות ראויה, בצורת הממשל הרצויה ובאיזון בין יסודות שונים. הם קוראים לחיי פשטות, מתינות, והרמוניה עם הסביבה, ומשבחים את דרכו של החכם, הפועל על ידי התערבות מזערית ככל הניתן על-מנת להשפיע על סביבתו. משמעותם של חלק מהשירים סתומה ונתונה לפרשנויות שונות. משפט מרכזי מתוך הספר: "עשה באפס מעשה והכל מעצמו ייעשה" (על פי הגרסה המקובלת).

## ראו גם
* ג'ואנג דזה

## לקריאה נוספת
*"ספר הדאו", תרגום מסינית דן דאור ויואב אריאל, חרגול/עם עובד, 2007
***דאו דה צ'ינג**, הוצאת מוסד ביאליק
***ספר הדאו**, הוצאת חושן
***ספר הדרך והסגולה**, מסינית קלאסית: אורי קפלן, פרפנצ'ה הוצאה לאור, 2024

## קישורים חיצוניים

* 
* הסברים ומידע על לאו דזה
* קישורים ומידע על לאו דזה
* לאו-דזה: הפשטות שבטבע, מתוך אתר הרדיו הבין-לאומי של סין בעברית
* 
* 
* 

קטגוריה:פילוסופים סינים
קטגוריה:דאואיזם
קטגוריה:מורים רוחניים
קטגוריה:אישים שחיו במאה ה-5 לפנה"ס
קטגוריה:אישים שחיו במאה ה-6 לפנה"ס
דספינה (מיתולוגיה)

**דספינה** (ביוונית: **Δεσποινα**, משמע "גברת" או "מלכה") הייתה נימפה במיתולוגיה היוונית, בתם של פוסידון, אל הים היווני ושל דמטר, אלת האדמה והתבואה היוונית. השם דספינה היווה גם כינוי נוסף של האלות אפרודיטה, פרספונה ודמטר. 

על שמה קרוי לדספינה, אחד מירחיו של כוכב הלכת נפטון, שהוא עצמו נקרא על שם אל הים נפטון, המקבילה הרומית לפוסידון. 

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:נימפות
סטטוס קוו

**סטטוס קוו** (מלטינית: **Status quo**, **המצב הקיים**) הוא מונח שנגזר מהביטוי הדיפלומטי "סטטוס קוו אנטה בלום" (status quo ante bellum) שפירושו בלטינית "המצב שהיה לפני המלחמה". בשפת הדיבור המונח מציין את המצב כפי שהוא. בדיונים פוליטיים לעיתים מניחים שיש יתרון בשמירה על המצב הקיים, יתרון פנימי שאינו נגזר מאופיו של המצב הקיים, אלא מהסכנות הגלומות בשינויים באשר הם. במונח 'שמירה על הסטטוס קוו' משתמשים לצורך תיאור התנגדות לשינויים קיצוניים במצב החברתי או המדיני. דוגמאות לשימוש במונח סטטוס קוו ניתן למצוא במאבקים החברתיים המתמשכים במדינת ישראל בין חילוניים לדתיים או במעמדה של טאיוון אל מול התביעה הסינית לריבונות על האי.

## שימוש פוליטי במונח
תנועות חברתיות הן דוגמה לפעמים בהן הסטטוס קוו עלול להתערער. במקרים כאלה, הסטטוס קוו מתייחס למצב הקיים סביב נושא מסוים או לאקלים התרבותי/חברתי בחברה או באומה מסוימים. הסטטוס קוו נתפס לעיתים כשלילי, בעיקר על ידי תנועות חברתיות, השואפות לשינוי. האנשים אשר דוגלים בשימור הסטטוס קוו נתפסים לעיתים כמתנגדים לקידמה.

פוליטיקאים מתייחסים לפעמים לסטטוס קוו. לעיתים קרובות ישנה מדיניות של עמימות מכוונת שרק מזכירה את הסטטוס קוו מאשר הופכת אותו למצב הרשמי. קלארק קר צוטט כאומר: "הסטטוס 'קוו הוא הפתרון היחיד שלא ניתן להטיל עליו וטו", כלומר לא ניתן להחליט כנגד הסטטוס קוו, אלא צריך להפעיל לטובת השינוי.

קרל מרקס ראה בדת מאורגנת כאמצעי לבעלי ההון לשמור על מעמד הפועלים מרוצה מסטטוס קוו לא שוויוני, וחינוך נראה בעיני אחרים כאמצעי לשמירת הסטטוס קוו בחברה.

## ראו גם
* מודוס ויונדי
* סטטוס קוו (ישראל)
* מכתב הסטטוס קוו

## קישורים חיצוניים

## הערות שוליים

קטגוריה:מדע המדינה
קטגוריה:יחסים בין-לאומיים
קטגוריה:מילים וביטויים בלטינית
קטגוריה:מונחים ומושגים בפוליטיקה
קטגוריה:שינוי
כארון

**כארון** (ביוונית: **Χάρων**) הוא שמו של משיט המעבורת של האדס, אל השאול, במיתולוגיה היוונית. על-פי המיתולוגיה היוונית, לאחר שמתו, עושות נשמות המתים את דרכן אל ממלכת השאול. כדי להגיע ליעדן, עליהן לחצות את נהר האכרון (או נהר הסטיקס, על-פי חלק מהמקורות) בעזרת מעבורת קטנה, אותה משיט כארון, הלוך ושוב על פני הנהר. כארון מסכים להשיט את המתים לגדתו השנייה של הנהר, רק אם ברשותם מטבע לתשלום עבור הנסיעה. לכן נהגו היוונים הקדמונים לקבור את מתיהם כשמטבע אובול מתחת ללשונם, או על עיניהם, כדי שלא ייאלצו לנדוד לנצח לאורך גדות הנהר.

כארון הוא בנם של ארבוס וניקס. הוא מתואר בדרך כלל כזקן רזה ונרגן או לחלופין כשד מכונף בעל פטיש דו־ראשי. למרות זאת במספר עיבודים כגון: הסרט "הרקולס" של חברת סרטי וולט דיסני הוא מוצג כשלד.

לדברי ורגיליוס בספרו "האיניאדה" וכן לדברי מקורות אחרים, כארון משיט את סירתו על הנהר סטיקס. עם זאת, על פי מרבית המקורות, הנהר שעליו שטה המעבורת של כארון הוא אכרון ולא סטיקס. בתקופה מאוחרת יותר הצטרף גם דנטה לקביעה זו, בספרו "הקומדיה האלוהית".

פעמים בודדות בלבד התיר כארון לאנשים חיים לשוט במעבורת שלו ולהיכנס לתחומה הפנימי של ממלכת השאול. אחד מהם היה המוזיקאי המוכשר אורפאוס, שהצליח לשכנע את כארון להשיט אותו מעבר לנהר, באמצעות נגינתו העצובה והיפה, שריככה את ליבו של כארון.

## אזכורים במקומות אחרים
* על שמו של כארון קרוי הירח כארון, הגדול מבין חמשת ירחיו של כוכב הלכת הננסי פלוטו. פלוטו עצמו קרוי על שמו של אל השאול הרומאי, הוא האדס בקרב היוונים.
* הביטוי המשמש לקביעת זמן גאולוגי, כרון, קרוי על שמו של כארון.
* במשחק מורטל קומבט 11 דמותו של כארון משיטה ספינה על ים הדם.
* משמעות שמו של הדינוזאור כארונוזאורוס הוא "הלטאה של כארון".
* סרט קולנוע אמריקאי מ-2014, בשם "אני, כארון" ("I, Charon") נקרא על שמו של איש המעבורת.

## גלריה

קובץ:Lytovchenko Olexandr Kharon.jpg|כארון משיט את המעבורת בציור מהמאה ה-19 של אלכסנדר ליטובצ'נקו
קובץ:Michelangelo, giudizio universale, dettagli 51 inferno.jpg|כארון עם סירתו, שממנה נופלים החוטאים לממלכת השדים – בפרסקו "יום הדין האחרון" מאת מיכלאנג'לו
קובץ:Skull of athlete, coin for Charon, Crete, 1st century AD, AM Ag. Nikolaos, 0502012.jpg|גולגולת אתלט שנמצאה בבית קברות רומי בכרתים, שנקבר עם מטבע בפיו כדי שיוכל לשלם לכארון


## קישורים חיצוניים

* 
* 

## הערות שוליים

קטגוריה:דמויות מהמיתולוגיה היוונית
שובה

**שׁוּבָה** הוא מושב בנגב הצפוני-מערבי, מצפון מערב לנתיבות, המשתייך לארגון יישובי הפועל המזרחי, ומשתייך למועצה האזורית שדות נגב. שם המושב הוצע על ידי זאב וילנאי והוא מתבסס על הפסוק בספר תהילים: . המושב נוסד בשנת 1950, על ידי עולים מטריפולי (בירת לוב), ובשנת 1957, המושב חולק לשניים, וחלקו השני שימש להקמת מושב זמרת. שטח המושב הוא כ-4,500 דונם. התושבים עוסקים בעיקר בחקלאות. בשנת 2009 הצטרף למושב גרעין משפחות צעירות שהגיעו מרחבי הארץ שהוסיפו למקום גוון אקולוגי-חסידי-ארצישראלי, בנו במקום בתי קבע והקימו מוסדות חינוך דתי אלטרנטיבי.

באדר ב' התשפ"ב נבחר פה אחד הרב רפאל חדאד לשמש בתפקיד רב המושב.

באירועי טבח שבעה באוקטובר, ביום שבת כ"ב בתשרי התשפ"ד, 7 באוקטובר 2023 חג שמחת תורה, מחבלי חמאס לא חדרו ליישוב בזכות 2 מסוקים עם 100 חיילי צנחנים שבלמו את המחבלים בפרדסים שהיו בדרכם לעבר המושב. במהלך מלחמת חרבות ברזל, עליה הכריזה ישראל בתגובה למתקפת הפתע, תושבי המושב פונו למלונות ברחבי הארץ.

## קישורים חיצוניים

*
*שובה באתר המועצה האזורית שדות נגב
* 
*מושב שובה חוגג 70, סרטון שנערך לרגל חגיגות 70 למושב בתקופת הקורונה
*גרעין שובה חוגג עשור, סרטון שנערך לרגל עשור לגרעין שובה
## הערות שוליים

קטגוריה:יישובים שהוקמו ב-1950
קטגוריה:מושבים
קטגוריה:יישובים דתיים בישראל
קטגוריה:עוטף עזה
קטגוריה:מישור החוף הדרומי: מושבים
קטגוריה:עוטף עזה: יישובים
קטגוריה:הנגב: יישובים
קטגוריה:יישובים בדרום ישראל שפונו במלחמת חרבות ברזל
קטגוריה:מושבים במחוז הדרום
זמרת (מושב)

**זִמְרָת** הוא מושב דתי בנגב הצפוני-מערבי, מצפון מערב לנתיבות, המשתייך לארגון יישובי הפועל המזרחי. שם המושב הוא משירת הים בספר שמות: . המושב נוסד רשמית בשנת 1957 על ידי עולים מתוניסיה לאחר שפוצל היישוב הסמוך שובה (ועל כן בתחילה נקרא המושב "שובה ב'"). שטחו של המושב הוא כ-4,500 דונם, ותושביו עוסקים בעיקר בחקלאות.

המושב משתייך למועצה האזורית שדות נגב.

באירועי טבח שבעה באוקטובר, המחבלים לא חדרו ליישוב. עם זאת, הוא עדיין פונה מיושביו במהלך מלחמת חרבות ברזל, עליה הכריזה ישראל בתגובה למתקפת הפתע. תושבי המושב פונו למלונות בעיר הרצליה.

## קישורים חיצוניים

* 
* זמרת, באתר מועצה אזורית שדות נגב

## הערות שוליים

קטגוריה:יישובים שהוקמו ב-1957
קטגוריה:מושבים
קטגוריה:יישובים דתיים בישראל
קטגוריה:עוטף עזה
קטגוריה:מישור החוף הדרומי: מושבים
קטגוריה:עוטף עזה: יישובים
קטגוריה:הנגב: יישובים
קטגוריה:יישובים בדרום ישראל שפונו במלחמת חרבות ברזל
קטגוריה:יישובי הפועל המזרחי
קטגוריה:מושבים במחוז הדרום
פוליטיקה של תימן

תימן היא רפובליקה נשיאותית שבראשה עומד נשיא. המערכת הפוליטית בתימן נשלטת על ידי מפלגת הקונגרס הכללי של העם, וכך היה מאז האיחוד. הכוח הביצועי נמצא ידי הממשלה. הכוח החקיקתי נמצא בידי הממשלה ובידי הפרלמנט התימני. 

תימן היא רפובליקה חד ביתית. לפי החוקה הנשיא ממנה  את מועצת השורא ובה 111 חברים. הנשיא הוא ראש המדינה, וראש הממשלה עומד בראשות הממשלה. החוקה קובעת כי הנשיא ייבחר בהצבעת פופולריות מבין שני מועמדים לפחות שאושרו על ידי הפרלמנט; ראש הממשלה ממונה על ידי הנשיא. תקופת הכהונה של הנשיא היא 7 שנים, וזו של הפרלמנט היא 6 שנים. זכות ההצבעה נתונה לכל אחד מעל גיל 18.

## הרשות המבצעת

הנשיא נבחר בהצבעת פופולריות ישירה לתקופה של שבע שנים. סגן הנשיא, ראש הממשלה והשרים ממונים על ידי הנשיא. מועצת השרים ממונה על ידי הנשיא והמינוי מבוסס על המלצות של ראש הממשלה. הנשיא עלי עבדאללה סאלח הוא ראש המדינה של תימן המאוחדת מאז 1990 (ושל צפון תימן מאז 1978), ונבחר פעם נוספת באופן דמוקרטי ב-1999. בבחירות הנשיאותיות בספטמבר 2006, סאלח אותגר על ידי קואליציה של 5 מפלגות אופוזיציה מובילות, מפלגות המפגש המאוחדות, שהעמידו בראשן את המועמד פייסל בין שאמלאן. דווח כי הנשיא סאלח החליט במהלך 2005 לא להתמודד על כהונה נוספת, אולם בעקבות בקשות מהציבור הוא החליט לרוץ בשנית.

## הרשות המחוקקת
בפרלמנט התימני, אספת הנבחרים של תימן (מג'לס אלנואב) של תימן יש 301 חברים, הנבחרים לכהונה של 6 שנים על ידי מחוזות בחירה. במאי 1997 הנשיא הקים את מועצת שורא, גוף הנהגה מייעץ על פי השריעה, ולעיתים מתייחסים אליה כאל הבית העליון של הפרלמנט. 59 חברי המועצה ממונים כולם על ידי הנשיא.

## הרשות השופטת
החוקה התימנית קוראת לעצמאות של הרשות השופטת. קובצי החוקים של תימן הדרומית והצפונית לשעבר אוחדו. המערכת המשפטית כוללת בתי משפט נפרדים לענייני מסחר ובית משפט עליון הממוקם בצנעא. הקוראן מהווה בסיס לכל החוקים, ואסור לחוק לסתור אותו. ואכן, מקרים רבים נדונים לפי הבסיס הדתי של החוק, כלומר, הפירוש של הקוראן. מסיבה זו, שופטים רבים הם מלומדים דתיים ובה בשעה מומחים לענייני משפט.

## המפלגות הפוליטיות והבחירות

בבחירות הפרלמנטריות באפריל 2003, מפלגת קונגרס העם הכללי (GPC) שמרה על רוב מוחלט. משקיפים בינלאומיים תיארו את הבחירות בתור "עוד צעד משמעותי בהתקדמות התימנית לכיוון דמוקרטיה; אולם, יש להשקיע מאמצים רבים כדי לתקן פגמים מהותיים בתהליכי הבחירות ובתהליכים הפוליטיים שבמדינה. היו מספר בעיות עם הצבעות של אנשים מתחת לגיל ההצבעה החוקי, החרמה של קלפיות, הפחדה בעניין ההצבעה, ואלימות שקשורה לבחירות; יתר על כן, לאופוזיציה הפוליטית בתימן יש גישה מועטה לתקשורת, כיוון שרוב כלי התקשורת נמצאים נשלטים על ידי הממשלה או נמצאים בבעלותה.

הבחירות ב-2006 תוארו בצורה חיובית, והן היו תחת פיקוח של מספר משקיפים בינלאומיים. כוח המשימה לבחירות בתימן של האיחוד האירופי פרסם את הדיווח הסופי של על הבחירות: התקשורת התימנית דיווחה שהקואליציה האופוזיציונית הקימה בתאריך 22 בינואר 2007 ממשלת צללים "כדי למלא תפקיד משמעותי בחיים הפוליטיים, כלכליים וחברתיים". המפלגה השלטת GPC קראה לאופוזיציה "ללמוד את המערכות החוקתיות לפני שהם מתחילים לדבר על... חלומות ורודים ואשליות".

## מחוזות תימן
תימן מחולקת ל-17 מחוזות (muhafazat, ביחיד – muhafazah); אייבאן, עדן, אל-ביידא, אל חודיידה, אל ג'ואף, אל מחרה, אל מאחווית, עתק, דהאמאר, חדרמאות', חאג'ה, איב, לאחג', מאריב, צעדה, צנעא, תעז. ייתכן ובעתיד יתווספו ארבעה מחוזות חדשים – עיר הבירה צנעא, עמראן, דאלא'אה, ראימה.

## קישורים חיצוניים

## הערות שוליים

*

תימן, פוליטיקה של
939

## אירועים
* רמירו השני, מלך לאון הביס את כוח המורים וחליף קורדובה עבד אל רחמאן השלישי כמעט ונהרג. העיר מדריד נכבשה על ידי הכוח הנוצרי.

## נולדו

## נפטרו

## לוח שנה

## קישורים חיצוניים
אסלאם בתימן

האסלאם נכנס לראשונה לתימן, בערך בשנת 630, כאשר נביא המוסלמים, מוחמד, כבש את תימן. מלבד מיעוט קטן של עדות אחרות (מיעוט של יהודים, נוצרים והינדים), העם התימני הוא מוסלמי. כ- 55% - 60% הם מוסלמים סונים מהאסכולה השאפעית, וכ- 40% - 45% הם מוסלמים שיעים מהזרם הזיידי. השיעים מתגוררים רובם בצפון תימן, והסונים בעיקר בדרום המדינה ובמזרחה.
[שמאל|ממוזער|250px|העיר העתיקה ב[עדן]]

הזיידים שוכנים באזור ההררי שבצפון תימן, והם חולשים ושולטים על הפוליטיקה ועל התרבות של האזור ההוא במשך כל המאות האחרונות. 

## ראו גם

*תימן
*יהדות תימן

## קישורים חיצוניים

קטגוריה:תימן: תרבות
תימן
קטגוריה:תימן: דת
תימן
קטגוריה:קצרמר תימן
קטגוריה:קצרמר אסלאם
הים הכספי

[ממוזער|250 px|שמאל|הים הכספי - נוף מ[באקו]]
**הים הכספי** או **ים מאזנדראן** (בחלק מן השפות המקומיות: **הים הכוזרי**), על אף שמו, הוא אגם מליח המצוי בין אסיה לאירופה. הוא האגם הגדול בעולם, ושטחו 371,000 קמ"ר (דומה לשטחה של יפן).

הים הכספי נמצא בין המדינות: רוסיה, אזרבייג'ן, איראן, טורקמניסטן וקזחסטן, וממערב לו נמצאים הרי הקווקז. אין ממנו יציאה כלשהי למקור מים אחר, ומפלס המים בו נשמר על ידי התאדות בלבד. המליחות בים הכספי היא 1.2% (12 גרם לליטר), בערך כשליש מהמליחות הממוצעת של מי ים.

האגם קרוי על שם העם הכספיאני, עם עתיק שחי באזור.

## היסטוריה
הים הכספי, בדומה לים השחור ולימת אורמיה, הוא שארית מהים העתיק פארטתיס. לפני כ-5.5 מיליון שנים, בעקבות התרוממות טקטונית וירידה בגובה הים, הפך הים למוקף יבשה.

מפה מדויקת ראשונה של האגם נוצרה ב-1716 על ידי אלכסנדר בקוביץ'-צ'רקסקי, שנשלח לאזור בפקודת פיוטר הגדול. הוא אף הקים שלושה מבצרים על גדות האגם, כבסיס להתפשטות האימפריה הרוסית מזרחה, לאזור ה"טרנס-כספי", כלומר מרכז אסיה.

תוכניות סובייטיות שאפתניות לחיבור הים הכספי לים האזובי, חלקו הצפוני של הים השחור, באמצעות פרויקט תעלת אירואסיה המכונה לעיתים "תעלת מניץ'", החלו במרץ רב משנת 1932, אך העבודה מעולם לא הושלמה בפועל. כיום ברוסיה נחשבת התוכנית לבלתי כדאית מבחינה כלכלית, אם כי הנושא חוזר ועולה מדי פעם.

בשנת 1980, על רקע דאגה מירידת מפלס מי הים הכספי עקב אידוי, נחסמה התעלה שהוליכה מים ממנו אל לגונת גאראבוגאזקול, וזו התייבשה כליל עד 1984. ביוני 1992, לאחר שמפלס מי הים הכספי שב לעלות, נפרץ המחסום בתעלה שבינו לבין הלגונה והיא הוצפה שוב.

בשנת 2003 נחתם הסכם בין רוסיה, אזרבייג'ן וקזחסטן לחלוקת חלקו הצפוני של הים הכספי (64% מהאגם) ביניהן. איראן וטורקמניסטן לא הסכימו לחלוקה זו.

## בעלי חיים ודגה
בים הכספי גדל החידקן הרוסי, דג שמביציו מופק הקוויאר. דֵיג יתר הביא לסכנת הכחדה של דגי החידקן באזור, וכיום פעילי איכות הסביבה פועלים להפסקת הדַיִג בים הכספי.
כמו כן חי בים הכספי ולחופיו מין נדיר של כלב ים בשם פוסה כספיאנית, המצוי אף הוא בסכנת הכחדה.
בנוסף, שכן באזור זה, עד לאמצע המאה ה-20, הטיגריס הכספי.

## אוצרות טבע
באזור הים הכספי נמצאים שדות עשירים של נפט וגז טבעי.
על פי התחזיות, כושר ייצור הנפט מהים הכספי, יגיע לכ-1.5 מיליון חביות ליום (240,000 קוב ליום), שווה ערך לתפוקת הנפט של מקסיקו. קיימות הערכות שונות לגבי היקף העתודות באזור, הערכות הנעות בין 32–220 מיליארד חביות של נפט.

## אקולוגיה
הים הכספי מהווה למעשה אגם סגור. נהר הוולגה ונהר האורל מהווים 80% מהזרימה לאגם. אין לים הכספי מוצא, והוא מאבד את מימיו בהתאיידות בלבד. גובה פני האגם משתנה באופן קיצוני במהלך השנים.

## תחבורה
מספר מעבורות חוצות את הים הכספי.

## ראו גם
* אקרנופלן – מפלצת הים הכספי 
* שדה טנגיז
* צינור הנפט באקו-טביליסי-ג'ייהאן
* איטיל – בירת ממלכת הכוזרים
* הפלישה המונגולית לאזור הים הכספי

## קישורים חיצוניים

* תוכניות שיקום הים הכספי
* I. S. Zonn, A. N. Kosarev, Andrey G., The Caspian Sea Encyclopedia

## הערות שוליים

*
כספי, ים
כספי, ים
קטגוריה:אזרבייג'ן: גאוגרפיה
קטגוריה:איראן: גאוגרפיה
קטגוריה:טורקמניסטן: גאוגרפיה
קטגוריה:קזחסטן: גאוגרפיה
קטגוריה:רוסיה: ימות ואגמים
קטגוריה:ימות ואגמים מלוחים
קטגוריה:אגמים טרמינליים
קטגוריה:גבול אזרבייג'ן–איראן
סיימון

**סיימון** (Simon) הוא שם פרטי וכן שם משפחה שנגזר מהשם שמעון.

קטגוריה:שמות פרטיים לגברים
קטגוריה:שמות משפחה
קטגוריה:שמות משפחה המבוססים על השם שמעון